पब्लिक से कहा- जागो, कुछ भी मुफ्त नहीं मिलता; यह आपकी चुकाई कीमत है
Gautam Gambhir Vs Arvind Kejriwal; मानसून ने दिल्ली की हालत खराब कर दी है। हरियाणा के हथनी कुंड बैराज से पानी छोड़े जाने के बाद दिल्ली में यमुना नदी का जलस्तर बढ़कर 208.62 मीटर पर पहुंच गया है।
भाजपा सांसद और पूर्व क्रिकेटर गौतम गंभीर ने केजरीवाल सरकार पर निशाना साधा है। उन्होंने भारी बारिश से अस्त-व्यस्त हुई दिल्ली और मुफ्त में सुविधाएं देने वाली सरकार की योजनाओं पर सवाल उठाए हैं।
उन्होंने कहा- दिल्ली वालों जागो, शहर गटर बन गया है। कुछ भी फ्री में नहीं मिलता, हर चीज की कीमत होती है। यही वो कीमत है।
दरअसल, भाजपा लगातार दिल्ली की अरविंद केजरीवाल सरकार पर कुप्रबंधन के आरोप लगा रही है। भाजपा का कहना है कि केजरीवाल सरकार के पास बारिश से बने हालातों को सुधारने का कोई प्लान नहीं है। दरअसल, दिल्ली में यमुना नदी का जलस्तर बढ़ने से बाढ़ जैसे हालात हैं।
इस पर केजरीवाल की AAP सरकार का कहना है कि ये स्थिति अचानक ही बनी है क्योंकि यमुना का जल स्तर कभी इतना नहीं बढ़ा। अब सरकार की प्राथमिकता लोगों की जान बचाना है। बीते दिन केजरीवाल ने गृह मंत्री अमित शाह को पत्र लिखकर केंद्र से मदद मांगी थी। उन्होंने कहा था कि हरियाणा के हथनीकुंड बैराज से पानी नियंत्रित रूप से छोड़ा जाए।
इसके बाद केंद्रीय वाटर मंत्री गजेंद्र सिंह शेखावत ने उन्हें फोन किया था और बताया कि हथनीकुंड में पानी को नियंत्रित करना संभव नहीं है। हिमाचल प्रदेश से छोड़े जा रहे पानी को रोका गया है जिससे हथनीकुंड में पानी कम होगा। इससे दिल्ली तक आ रहे यमुना के पानी में कमी आएगी।
वहीं, 10 जुलाई को केजरीवाल ने कहा था- हमारा सिस्टम ऐसी बारिश के लिए नहीं बना। इस समय सभी राज्यों को साथ मिलकर काम करना चाहिए।
दिल्ली में यमुना नदी का जलस्तर 208.62 मीटर पहुंचा, खतरे के निशान से 3 मीटर ज्यादा
हरियाणा के हथनी कुंड बैराज से पानी छोड़े जाने के बाद दिल्ली में यमुना नदी का जलस्तर काफी बढ़ गया है। गुरुवार दोपहर 2 बजे तक यमुना का जलस्तर 208.62 मीटर पर पहुंच गया। यह खतरे के निशान 205 मीटर से 3 मीटर ज्यादा है।
यमुना वजीराबाद से ओखला तक 22 किमी में है। केंद्रीय जल आयोग को आशंका है कि गुरुवार दोपहर तक जलस्तर 209 मीटर पहुंचने पर ज्यादातर इलाके जलमग्न हो जाएंगे। यहां NDRF की 12 टीमें तैनात की गई हैं। 2,700 राहत शिविर लगाए गए हैं।
दिल्ली ने हरियाणा बॉर्डर सील किए
दिल्ली में यमुना बाजार, मजनू का टीला, निगम बोध घाट, मोनेस्ट्री मार्केट, वजीराबाद, गीता कॉलोनी और शाहदरा एरिया पानी में डूब गए हैं। 5 से 6 फीट तक पानी भर गया है।
यमुना नदी के किनारे बसे निचले इलाकों से 16 हजार से ज्यादा लोगों को निकालकर सुरक्षित स्थानों पर पहुंचाया गया है। दिल्ली सरकार ने एडवाइजरी में कहा कि बाहरी राज्य के लोग दिल्ली में प्रवेश ना करें।
सिंघु बॉर्डर, बदरपुर बॉर्डर, लोनी बॉर्डर और चिल्ला बॉर्डर सील कर दिए हैं। भारी मालवाहक वाहनों के प्रवेश पर प्रतिबंध लगा दिया गया है। छोटे वाहनों की एंट्री जारी रहेगी।
दिल्ली सरकार ने रविवार तक सभी स्कूल और कॉलेज बंद रखने के आदेश दिए हैं।
यमुना में पानी कहां से आता है
यमुना पर दो बैराज हैं। एक देहरादून में डाकपत्थर पर तो दूसरा दिल्ली के अपस्ट्रीम में यमुनानगर के हथिनी कुंड में। यहां कोई बांध नहीं है। हिमाचल, हरियाणा में जब भी तेज बारिश होती है तो यमुना का जलस्तर बढ़ जाता है।
इसका असर दिल्ली में होता है। यही वजह रही कि रविवार सुबह 11 बजे दिल्ली में यमुना का जलस्तर 203 मीटर था, जो बढ़कर गुरुवार को 208.53 मीटर तक पहुंच गया।
पोल में हिस्सा लेकर अपनी राय दीजिए...
